"Setswana Puo ya Gae (HL)/P2 15 DBE/Ngwanaitseele 2016 NSC POTSO 11: DIPOTSO TSE DIKHUTSHWANE MASEGO – G Mokae Buisa nopolo e e latelang, mme o arabe dipotso. NOPOLO C 'O ka re rraagomogolo le mmaagomogolo ba ka bo ba sa tshela, Sello … Ba ne ba tlaa ipela ka wena!' Masego a mo atla ka boitumelo, matlho a elela dikeledi tsa boitumelo. 'Kwa ba teng ba ipela ka nna, mme,' Sello a mo solofetsa. 'Ke se ke leng sona ka ntlha ya matsapa a bona, mme seo ga nkitla ke se lebala.' 'Ao Sello, Masego a lela a gapilwe maikutlo ke go nna le tebogo ga ga morwae, le go se lebale kwa a tswang teng'. 'O nkgopotsa ngaka Mpe …' Go kgabaganya ga ga Sello kwa sekolong sa bongaka sa Yunibesithi ya Natala go ne ga tlogela Sello a aparetswe ke bolwetse jwa go rata go dira dipatlisiso. Fa a aloga mo bofelong jwa ngwaga wa 1984, a se gabalele go bula phaposi ya gagwe ya go tlhatlhobela balwetse jaaka bontsi jwa bakaulengwe ba gagwe; go simolola go gelela madi ka dikgamelo le go tshela botshelo jwa go tlhaba kgobe ka mmutlwa. A swetsa go boela Natala go ithutela pele. Mo tshwetsong ya gagwe, a tlhotlheletswa ke gore maemo a ga mmaagwe a ne a sa mo gapeletse go itlhaganela go bona tiro e e duelang madi a mantsi. Sebowana se Masego a neng a se simolotse go mo ruta se ne se sa ntse se na le madi a a kgotsofatsang. Kwa sekolong sa bongaka, o ne a gapa dibasari di le dintsi go mo duelela mo dithutong, mme ba sa kgome thata dinamane tsa sona kwa bankeng, mme tsa nna tsa nona. 'O mphitlhisitse kgakala mme; mme ke itumelela seo. Fela, le wena nako e fitlhile ya go itumelela maungo a mofufutso wa phatla ya gago. Tswee-tswe, dirisa madi a a setseng go iponela ntlo e e botoka kwa Ga-Rankuwa,' Sello a mo lopa. 'Ke tlaa kgona go tshela le go tsweletsa dithuto tsa me ka madinyana ao dingaka tse di ithutelang pele di a bonang.' 'Ke a leboga morwame; tswelela pele ka dithuto tsa gago 'go fitlha kwa o batlang teng,' Masego a mo araba. Fela gopola, tsa kwa pele ga di itsiwe, ka jalo re tshwanelwa ke go beela a mangwe kwa thoko gore fa o ka a tlhoka, a be a le gona.' Ka kgwedi ya Mopitlwe wa 1985, Masego a laela motlhatlhana wa gagwe kwa motseng wa Mmakau, mme a tsena mo ntlong ya gagwe e ntšhwa kwa motsesetoropong o o gaufi wa Ga-Rankuwa. 11.1 Rraagwemogolo le mmaagwemogolo ba ga Sello ke bomang? (2) 11.2 Masego o senola maikutlo afe a a boteng go ya ka diteng tsa temana e? (2) Kwalololo e ileditswe Phetla"